Document ID: 31998D0249

31998D0249
L 104/1
SLUŽBENI LIST EUROPSKE UNIJE
ODLUKA VIJEĆA
od 7. listopada 1997.
o sklapanju Konvencije o zaštiti morskog okoliša sjeveroistočnog Atlantika
(98/249/EZ)
VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno njegov članak 130.s stavak 1., u vezi s njegovim člankom 228. stavkom 2. i prvim podstavkom stavka 3.,
uzimajući u obzir prijedlog Komisije,
uzimajući u obzir mišljenje Europskog parlamenta (1),
budući da je Komisija u ime Zajednice sudjelovala u pregovorima o pripremi Konvencije o zaštiti morskog okoliša sjeveroistočnog Atlantika;
budući da je Konvencija u ime Zajednice potpisana 22. rujna 1992.;
budući da je cilj Konvencije sprečavanje i otklanjanje onečišćenja te zaštita morskog okoliša od štetnih učinaka ljudskih aktivnosti;
budući da je Zajednica donijela mjere u području na koje se odnosi Konvencija pa bi stoga morala preuzeti međunarodne obveze u ovom području; budući da je djelovanje Zajednice nužna dopuna djelovanju država članica na koje se to izravno odnosi, te bi njeno sudjelovanje u Konvenciji pokazalo sukladnost načelu supsidijarnosti;
budući da u skladu s člankom 130.r Ugovora okolišna politika Zajednice doprinosi, inter alia, postizanju ciljeva očuvanja, zaštite i poboljšanja kvalitete okoliša, zaštiti ljudskog zdravlja, te mudrom i racionalnom korištenju prirodnih resursa; budući da, osim toga, Zajednica i države članice u okviru svojih nadležnosti surađuju s trećim zemljama i s nadležnim međunarodnim organizacijama,
DONIJELO JE OVU ODLUKU:
Članak 1.
Ovim se u ime Zajednice odobrava Konvencija o zaštiti morskog okoliša sjeveroistočnog Atlantika, potpisana 22. rujna 1992. u Parizu.
Tekst Konvencije nalazi se u Prilogu ovoj Odluci.
Članak 2.
Ovim se ovlašćuje predsjednik Vijeća da odredi osobu ili osobe koje će biti ovlaštene položiti instrument odobrenja kod Vlade Francuske Republike, u skladu s odredbama članka 26. Konvencije.
Članak 3.
U komisiji osnovanoj u skladu s člankom 10. Konvencije, Zajednicu će, što se tiče područja iz njezine nadležnosti, zastupati Komisija.
Sastavljeno u Luxembourgu 7. listopada 1997.

Labels: 15
5
20